गंगा में प्रदूषण: एनजीटी के आदेश पर हरिद्वार में फाइव स्टार होटल सील किया

नई दिल्ली. गंगा में प्रदूषण फैलाने के आरोप में हरिद्वार में होटल रेडिसन ब्लू को नेशनल ग्रीन ट्रिब्यूनल के आदेश पर शनिवार को सील कर दिया गया। खास बात यह है कि जब यह कार्रवाई हुई तो होटल में बहुत सारे यात्री मौजूद थे। एसडीएम के आदेश पर होटल की बिजली काटी गई और सभी कमरों में ताले लगा दिए गए। अचानक हुई इस कार्रवाई से होटल में ठहरे मेहमानों में अफरातफरी मच गई। कुछ तो लिफ्ट में ही फंस गए। होटल में ठहरे लोगों से कमरा खाली करवाने को लेकर भी खूब हंगामा हुआ। इस दौरान काफी पुलिस बल तैनात रहा। मीडिया रिपोर्ट्स के मुताबिक, एनजीटी ने 15 मई को ही होटल को बंद करने के आदेश जारी कर किए थे इसके बावजूद होटल प्रबंधन बुक‌िंग करता रहा।

कुछ दूसरे होटलों की भी जांच

शनिवार को ही उत्तराखंड प्रदूषण बोर्ड के अधिकारियों ने हरिद्वार और ऋषिकेश के कई दूसरे होटल और रेस्तरां की जांच की। इस दौरान कुछ होटलों को नोटिस भी दिया गया।

क्या है मामला

आरोप है कि सिडकुल स्थित होटल रेडिसन ब्लू से बिना शोधन के गंदा पानी और कचरा नाले में डाला जा रहा था। यही नाला आगे गंगा में गिरता है। प्रदूषण नियंत्रण बोर्ड की रिपोर्ट में कहा गया है कि इससे गंगा का पानी प्रदूषित हो रहा था। इस साल जनवरी में उत्तराखंड प्रदूषण नियंत्रण बोर्ड ने होटल प्रबंधन को कारण बताओ नोटिस भी जारी किया था।

क्या कहना है होटल प्रबंधन का

होटल रेडिशन ब्लू के डायरेक्टर दीपक मल्होत्रा का कहना है कि प्रशासन की कार्रवाई एकतरफा है। हमने समय पर एनजीटी के नोटिस का जवाब दिया था। होटल सरकार के सभी नियमों का पालन कर रहा है। प्रदूषण नियंत्रण बोर्ड से एनओसी भी मिली हुई थी। इसी कॉम्प्लेक्स में अन्य प्रतिष्ठान भी हैं, लेकिन कार्रवाई केवल उनके होटल पर ही की गई।



आगे की स्लाइड्स में देखिए, संबंधित फोटोज